Diari Oficial de la Generalitat Valenciana


Sumari del DOGV 7154, del 18-11-2013 (2013/10793)

DECRET 175/2013, de 15 de novembre, del Consell, pel qual s'autoritza la creació de l'Escola de Doctorat de la Universitat Politècnica de València.
---------------------------------------------------------------------------------------------------------------------------------------------------

### Dades del document

Número de DOGV
:   7154

Data del DOGV
:   18-11-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/10095


Data del document
:   15-11-2013

Organisme emissor
:   Conselleria d'Educació, Cultura i Esport

Tipus de document
:   Decret

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

DECRET 175/2013, de 15 de novembre, del Consell, pel qual s'autoritza la creació de l'Escola de Doctorat de la Universitat Politècnica de València. [2013/10614]  
L'article 9 del Reial Decret 99/2011, de 28 de gener, pel qual es regulen les ensenyances oficials de doctorat, establix que les universitats podran crear escoles de doctorat d'acord amb el que preveuen els seus estatuts, en la normativa de la respectiva comunitat autònoma i en el reial decret esmentat, amb la finalitat d'organitzar, dins del seu àmbit de gestió, les ensenyances i activitats pròpies del doctorat. Estes escoles podran ser creades individualment per una universitat, o conjuntament amb altres o en colaboració d'una o diverses universitats amb altres organismes, centres, institucions i entitats amb activitats d'I+D+i, públiques o privades, nacionals o estrangeres.   
D'acord amb el que s'ha exposat, la Universitat Politècnica de València ha solicitat la creació de l'Escola de Doctorat de la Universitat Politècnica de València, que tindrà com a objecte la planificació, organització i gestió de les ensenyances oficials dels programes de doctorat i de totes les activitats de formació en investigació.  
Consta en l'expedient l'informe previ favorable del Consell Social, junt amb l'acord del Consell de Govern, de la Universitat Politècnica de València.  
D'altra banda, el Decret 159/2012 d'11 d'octubre, del Consell, pel qual es regulen les escoles de doctorat, establix en l'article 1 que la creació d'escoles de doctorat per les universitats del Sistema Universitari Valencià serà aprovada pel Consell, prèvia posada en coneixement del Consell Valencià d'Universitats i de Formació Superior.  
  
El Consell Valencià d'Universitats i de Formació Superior va ser informat de la proposta de creació de l'Escola de Doctorat de la Universitat Politècnica de València en la sessió de 18 de juliol de 2013.  
  
L'Agència Valenciana d'Avaluació i Prospectiva (AVAP) ha emés l'informe preceptiu.  
Per tot això, vist l'article 9 del Reial Decret 99/2011, de 28 de gener, l'article 1 del Decret 159/2012, d'11 d'octubre, del Consell, i les altres disposicions d'aplicació general, a proposta de la consellera d'Educació, Cultura i Esport i amb la deliberació prèvia del Consell, en la reunió del dia 15 de novembre de 2013,  
  
DECRETE  
  
Article 1. Creació de l'Escola de Doctorat de la Universitat Politècnica de València  
S'autoritza la creació de l'Escola de Doctorat de la Universitat Politècnica de València.  
  
Article 2. Objecte  
L'Escola de Doctorat de la Universitat Politècnica de València tindrà encomanada la planificació, l'organització i la gestió de les ensenyances oficials de doctorat i, si és el cas, de les ensenyances oficials de màster de contingut fonamentalment científic.   
  
Article 3. Inscripció en el Registre d'Universitats, Centres i Títols  
  
La creació de l'Escola de Doctorat de la Universitat Politècnica de València, d'acord amb l'article 13.1 del Reial Decret 1509/2008, de 12 de setembre, pel qual es regula el Registre d'Universitats, Centres i Títols, es comunicarà a este registre a l'efecte de la inscripció.  
  
  
DISPOSICIONS ADDICIONALS  
  
Primera. Limitació al gasto  
L'aplicació i execució d'este decret no podrà tindre cap incidència en la dotació de tots i cada un dels capítols de gastos assignada a la conselleria competent en la matèria, i, en tot cas, hauran de ser atesos amb els mitjans personals i materials de la Universitat Politècnica de València.   
  
Segona. Facultats d'aplicació i execució  
Es faculta la consellera d'Educació, Cultura i Esport per a l'aplicació i execució del que disposa el present decret.  
  
DISPOSICIÓ FINAL  
  
Única. Eficàcia  
Este decret tindrà efectes a partir de l'endemà de publicar-se en el Diari Oficial de la Comunitat Valenciana.  
  
València, 15 de novembre de 2013  
  
El president de la Generalitat,  
ALBERTO FABRA PART  
  
La consellera d'Educació, Cultura i Esport,  
MARÍA JOSÉ CATALÁ VERDET